b'\n_START_ARTICLE_\nBorgundkaupangen\n_START_PARAGRAPH_\nBorgundkaupangen var et sentralt handelssted p\xc3\xa5 Sunnm\xc3\xb8re i middelalderen. Byen vokste fram i l\xc3\xb8pet av vikingtiden og hadde sin storhetstid p\xc3\xa5 1200-tallet. Nedgangstidene begynte tidlig p\xc3\xa5 1300-tallet og i l\xc3\xb8pet av 1500-tallet forsvant byen. Historiske kilder nevner stedet som kaupang eller markedsplass f\xc3\xb8rste gang i 1384, da kongen ga folk p\xc3\xa5 Sunnm\xc3\xb8re p\xc3\xa5legg om \xc3\xa5 fortsette \xc3\xa5 handle der. Arkeologen Asbj\xc3\xb8rn Herteig (1973) hevder at stedet var gjenstand for plyndring p\xc3\xa5 1100-1200-tallet, trolig fordi milit\xc3\xa6rt utstyr for leidangen ble lagret der. Kaupangen ligger p\xc3\xa5 en berglendt halv\xc3\xb8y i Borgundfjorden og det kan ha v\xc3\xa6rt et tilfluktssted selv om spor etter dette ikke er funnet. Herteig mener navnet \xc2\xabBorgund\xc2\xbb viser til selve stedet der kaupangen eller byen l\xc3\xa5, ikke til et st\xc3\xb8rre omr\xc3\xa5de eller en bygd.\n_START_SECTION_\nArkeologiske utgravninger\n_START_PARAGRAPH_\nBosetningsomr\xc3\xa5det ble i hovedsak utgravd p\xc3\xa5 1950- og 60-tallet. Disse utgravingene, samholdt med skriftlige kilder, viser at Borgund var en rik handelsby. Spor etter tre kirker bygd i marmor og minst fire kirker nevnt i skriftlige kilder, ved siden av en stor gravplass med 300 kristne graver fra 1000-tallet, viser at Borgund ogs\xc3\xa5 var et religi\xc3\xb8st sentrum. Den n\xc3\xa5v\xc3\xa6rende Borgund kirke er middelalderens Peterskirke. P\xc3\xa5 Sunnm\xc3\xb8re var det i gammel tid seks eller syv steinkirker, tre-fire av disse var p\xc3\xa5 Borgund, mens de \xc3\xb8vrige l\xc3\xa5 p\xc3\xa5 Giske, i Ulstein og p\xc3\xa5 \xc3\x85heim._NEWLINE_Grunnlaget for byen var et omfattende torskefiske i Borgundfjorden, en god havn, sentral plassering p\xc3\xa5 Sunnm\xc3\xb8re, n\xc3\xa6rhet til leia langs norskekysten og beskyttelse fra den mektige Giske\xc3\xa6tten. Herteig (1973) tror at Borgundkaupganen dels fungerte som omlastingssted for varer som skulle videre til Bergen eller lengre. Over utgravingene av den gamle \xc3\xa5restua og to eller tre andre hus, er det i dag reist et bygg som rommer utstillinger og informasjon om kaupangens historie. Dette anlegget er en del av Sunnm\xc3\xb8re Museum._NEWLINE_I Romsdalsfjorden er Ve\xc3\xb8ya en parallell til Borgund og de var samtidige som sentrum. Knut Helle (1974) nevner Borgundkaupangen og Ve\xc3\xb8ya som de eneste byene/handelsplassene langs kysten mellom Bergen og Trondheim, samt Lusakaupang (dagens Kaupanger) inne i Sognefjorden, i 1320.'